CELEX: 32017R1393
Language: et
Date: 2017-05-24 00:00:00
Title: Komisjoni delegeeritud määrus (EL) 2017/1393, 24. mai 2017, millega muudetakse delegeeritud määrust (EL) nr 1395/2014, millega kehtestatakse tagasiheitekava seoses teatavate väikeste pelaagiliste liikide püügiga ja tööstusliku kalapüügiga Põhjameres

28.7.2017   
            
            
               ET
            
            
               Euroopa Liidu Teataja
            
            
               L 197/1
            
         KOMISJONI DELEGEERITUD MÄÄRUS (EL) 2017/1393,
   24. mai 2017,
   millega muudetakse delegeeritud määrust (EL) nr 1395/2014, millega kehtestatakse tagasiheitekava seoses teatavate väikeste pelaagiliste liikide püügiga ja tööstusliku kalapüügiga Põhjameres
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6 ning artikli 18 lõikeid 1 ja 3,
   ning arvestades järgmist:
   
               (1)
            
            
               Määruse (EL) nr 1380/2013 eesmärk on tagasiheite järkjärguline kaotamine liidu kalanduses, kehtestades selliste liikide saagi lossimise kohustuse, mille suhtes kohaldatakse püügi piirnorme.
            
         
               (2)
            
            
               Komisjoni delegeeritud määrusega (EL) nr 1395/2014 (2) kehtestati tagasiheitekava seoses teatavate väikeste pelaagiliste liikide püügiga ja tööstusliku kalapüügiga Põhjameres.
            
         
               (3)
            
            
               Vastavalt määruse (EL) nr 1380/2013 artikli 15 lõikele 6 koostoimes artikli 15 lõike 5 punktiga a võivad tagasiheitekavad hõlmata tehnilisi meetmeid, mille eesmärk on vähendada ja nii palju kui võimalik vältida soovimatut saaki.
            
         
               (4)
            
            
               Belgial, Taanil, Saksamaal, Prantsusmaal, Madalmaadel, Rootsil ja Ühendkuningriigil on otsene huvi kalavarude majandamiseks Põhjamerel. Pärast konsulteerimist Põhjamere piirkondliku nõuandekomisjoni ja pelaagiliste liikide nõuandekomisjoniga esitasid kõnealused liikmesriigid 7. veebruaril 2017 tehnilist meedet käsitleva ühise soovituse.
            
         
               (5)
            
            
               Eelkõige esitatakse ühises soovituses ettepanek muuta delegeeritud määrust (EL) nr 1395/2014, et lisada erand nõukogu määruse (EÜ) nr 850/98 (3) artikli 21 lõikest 3, millega on keelatud teatavate püügivahendite kasutamine Taanile kuuluval Põhjamere rannikualal.
            
         
               (6)
            
            
               Määruse (EÜ) nr 850/98 artikli 21 lõikega 3 sätestatud keeld kehtestati kilupüügi kaaspüügiks sattuva heeringa kaitseks.
            
         
               (7)
            
            
               Huvitatud liikmesriikide korraldatud konsultatsioonide kohaselt on heeringa osakaal asjaomasel alal võetud püügiproovides praegu väiksem kui väljaspool seda ala võetud proovides. Konsultatsioonidel ilmnes, et määruse (EÜ) nr 850/98 artikli 21 lõikega 3 kehtestatud keeld vähendab praegu paindlikkust, mis on vajalik selleks, et laevadel oleks võimalik püüda kala seal, kus nad saavad maksimaalselt vähendada soovimatut kaaspüüki.
            
         
               (8)
            
            
               Asjaomastelt teaduslikelt nõuandekomisjonidelt saadi teaduslikud arvamused ja Rahvusvaheline Mereuurimise Nõukogu (ICES) vaatas need läbi. 28. veebruaril 2017 tuli kokku kalanduse ja vesiviljeluse eksperdirühm ning arutas asjaomaseid meetmeid.
            
         
               (9)
            
            
               ICES leidis, (4) et kilu katsepüügil püütud heeringa osakaal oli kaalu poolest suurem väljaspool kilupüügi keeluala kui selle sees, kuid arvuliselt vahe puudus. Sellest tulenevalt vähendab püük kilupüügi keelualal eeldatavalt heeringa soovimatut saaki (kaaluna) võrreldes püügiga väljaspool seda keeluala. ICES nõustus, et tõenäoliselt ei avalda kilupüügi keelualast loobumine heeringa- ega kiluvarudele mingit mõju. ICES on seisukohal, et kilupüügi keeluala ei ole vaja täiendavalt analüüsida, kuna heeringa kaaspüüki on võimalik piisavalt kontrollida muude majandamismeetmetega.
            
         
               (10)
            
            
               Ühises soovituses väljapakutud meetmed on kooskõlas määruse (EL) nr 1380/2013 artikli 18 lõikega 3 ja need võib lisada delegeeritud määrusesse (EL) nr 1395/2014.
            
         
               (11)
            
            
               Seepärast tuleks delegeeritud määrust (EL) nr 1395/2014 vastavalt muuta.
            
         
               (12)
            
            
               Kuna käesoleva määrusega ettenähtud meetmed mõjutavad otseselt majandustegevust, mis on seotud liidu laevade kalapüügihooaja ja selle kavandamisega, peaks käesolev määrus jõustuma kohe pärast selle avaldamist,
            
         ON VASTU VÕTNUD KÄESOLEVA MÄÄRUSE:
   Artikkel 1
   Delegeeritud määrusesse (EL) nr 1395/2014 lisatakse artikkel 4a:
   
      „Artikkel 4a
      Kilupüügi tehnilised meetmed Taanile kuuluval Põhjamere rannikualal
      Erandina määruse (EÜ) nr 850/98 artikli 21 lõikest 3 on kilu püük lubatud kõnealuse artikli lõike 1 punktis c osutatud Taanile kuuluval Põhjamere rannikualal, kui kasutatakse:
      
                  a)
               
               
                  veetavat püügivahendit, mille võrgusilma suurus on alla 32 mm;
               
            
                  b)
               
               
                  seinnootasid või
               
            
                  c)
               
               
                  seisevvõrke, nakkevõrke, abaraid ja triivvõrke, mille võrgusilma suurus on alla 30 mm.“
               
            
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Käesolev määrus on tervikuna siduv ja vahetult kohaldatav kõikides liikmesriikides.
   
      Brüssel, 24. mai 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 28.12.2013, lk 22.
   
      (2)  Komisjoni 20. oktoobri 2014. aasta delegeeritud määrus (EL) nr 1395/2014, millega kehtestatakse tagasiheitekava seoses teatavate väikeste pelaagiliste liikide püügiga ja tööstusliku kalapüügiga Põhjameres (ELT L 370, 30.12.2014, lk 35).
   
      (3)  Nõukogu 30. märtsi 1998. aasta määrus (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu (EÜT L 125, 27.4.1998, lk 1).
   
      (4)  http://www.ices.dk/sites/pub/Publication%20Reports/Forms/DispForm.aspx?ID=32869